12 ഹൈക്കോടതികളില് ജഡ്ജിമാരുടെ നിയമനം 68 പേരുകള് ശുപാര്ശ ചെയ്ത് സുപ്രിംകോടതി കൊളീജിയം ന്യൂഡല്ഹി: അലഹബാദ്, രാജസ്ഥാന്, കൊല്ക്കത്ത, എന്നിവയുള്പ്പെടെ 12 ഹൈക്കോടതികളില് ജഡ്ജിമാരെ നിയമിക്കുന്നതിന് 68 പേരുകള് ശുപാര്ശ ചെയ്ത് സുപ്രിം കോടതി കൊളീജിയം. സുപ്രിം കോടതി ചീഫ് ജസ്റ്റിസ് എന് വി രമണ അധ്യക്ഷനായ കൊളീജിയമാണ് ശുപാര്ശ ചെയ്തത്. ജസ്റ്റിസ് യു യു ലളിത്, ജസ്റ്റിസ് എ എം ഖാന്വില്ക്കര് എന്നിവരാണ് മൂന്നംഗ കൊളീജിയത്തിലെ മറ്റ് അംഗങ്ങള്. അലഹബാദ്, രാജസ്ഥാന്, കല്ക്കട്ട, ജാര്ഖണ്ഡ്, ജമ്മു കശ്മീര്, മദ്രാസ്, മധ്യപ്രദേശ്, കര്ണാടക, പഞ്ചാബ്, ഹരിയാന, കേരളം, ഛത്തീസ്ഗഡ്, അസം എന്നീ ഹൈക്കോടതികളിലേക്കാണ് ജഡ്ജിമാരെ ശുപാര്ശ ചെയ്തത്. ഓഗസ്റ്റിലും ഈ മാസം ആദ്യവും നടന്ന യോഗങ്ങളില് 112 പേരുകളാണ് അഭിഭാഷകരില്നിന്നും ജുഡീഷ്യല് ഓഫിസര്മാരില്നിന്നുമായി കൊളീജിയം പരിഗണിച്ചത്. ഇപ്പോള് ശുപാര്ശ ചെയ്യപ്പെട്ടിരിക്കുന്നവരില് 44 പേര് മുതിര്ന്ന അഭിഭാഷകരും 24 പേര് ജുഡീഷ്യല് സര്വീസില് ഉള്ളവരുമാണ്. കൊളീജിയം 9 പേരെ സുപ്രീം കോടതി ബെഞ്ചിലേയ്ക്കും ശുപാര്ശ ചെയ്തു.